CELEX: 32021D1101
Language: lt
Date: 1621468800000
Title: Tarybos sprendimas (ES) 2021/1101 2021 m. gegužės 20 d. dėl pozicijos, kurios Europos Sąjungos vardu turi būti laikomasi septyniasdešimt ketvirtojoje Pasaulio sveikatos asamblėjos sesijoje

2021 7 6   
               
               
                  LT
               
               
                  Europos Sąjungos oficialusis leidinys
               
               
                  L 238/79
               
            
         TARYBOS SPRENDIMAS (ES) 2021/1101
         2021 m. gegužės 20 d.
         dėl pozicijos, kurios Europos Sąjungos vardu turi būti laikomasi septyniasdešimt ketvirtojoje Pasaulio sveikatos asamblėjos sesijoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 168 straipsnio 5 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Sąjungos sutarties 21 straipsnio 1 dalies antroje pastraipoje nustatyta, kad Sąjunga turi siekti plėtoti santykius ir kurti partnerystę su trečiosiomis šalimis bei tarptautinėmis, regioninėmis arba pasaulinėmis organizacijomis, kurios taip pat laikosi 21 straipsnio 1 dalies pirmoje pastraipoje nurodytų principų. Toje antroje pastraipoje taip pat nustatyta, kad Sąjunga turi skatinti bendrų problemų daugiašalius sprendimus, ypač priimamus Jungtinių Tautų struktūroje;
                  
               
                     (2)
                  
                  
                     pagal Sutarties dėl Europos Sąjungos veikimo (SESV) 168 straipsnio 3 dalį, Sąjunga ir valstybės narės turi skatinti bendradarbiavimą visuomenės sveikatos srityje su trečiosiomis šalimis ir kompetentingomis tarptautinėmis organizacijomis;
                  
               
                     (3)
                  
                  
                     Pasaulio sveikatos organizacijos įstatai (toliau – Susitarimas) įsigaliojo 1948 m. balandžio 7 d.;
                  
               
                     (4)
                  
                  
                     pagal Susitarimo 60 straipsnį Pasaulio sveikatos asamblėja gali priimti sprendimus dalyvaujančių ir balsuojančių Pasaulio sveikatos organizacijos (PSO) narių balsų dauguma;
                  
               
                     (5)
                  
                  
                     savo 2021 m. gegužės 24 d. prasidėsiančioje septyniasdešimt ketvirtojoje sesijoje Pasaulio sveikatos asamblėja turi priimti sprendimą dėl tarpvyriausybinio susitikimo surengimo, kad būtų parengtas PSO parengties pandemijoms ir reagavimo į jas pagrindų konvencijos projektas ir dėl jo būtų deramasi;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi Pasaulio sveikatos asamblėjoje, nes Pasaulio sveikatos asamblėjos sprendimu bus nustatyta galimybė Sąjungai kartu su jos valstybėmis narėmis dalyvauti rengiant PSO parengties pandemijoms ir reagavimo į jas pagrindų konvenciją bei derantis dėl jos ir, kaip ekonominės integracijos regioninei organizacijai, potencialiai tapti tos konvencijos šalimi;
                  
               
                     (7)
                  
                  
                     Sąjungos dalyvavimas rengiant PSO parengties pandemijoms ir reagavimo į jas pagrindų konvenciją bei derantis dėl jos, taip pat galimas Sąjungos prisijungimas (greta Sąjungos valstybių narių) prie konvencijos padės stiprinti tarptautinį bendradarbiavimą reaguojant į pandemijas pagal Jungtinių Tautų sistemą;
                  
               
                     (8)
                  
                  
                     vadovaujantis SESV 168 straipsnio 7 dalimi, viso derybų proceso metu turėtų būti pripažįstama valstybių narių atsakomybė už jų sveikatos politikos apibrėžimą ir už sveikatos paslaugų ir sveikatos priežiūros organizavimą bei teikimą;
                  
               
                     (9)
                  
                  
                     Sąjungos poziciją turi pareikšti Sąjungos valstybės narės, kurios yra Pasaulio sveikatos asamblėjos narės,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi septyniasdešimt ketvirtojoje Pasaulio sveikatos asamblėjos sesijoje, yra tokia:
            Europos Sąjunga pritaria tam, kad būtų nustatytas naujai parengties pandemijoms ir reagavimo į jas pagrindų konvencijai skirtas Pasaulio sveikatos organizacijos procesas, ir Sąjungai jos kompetencijai priklausančiais klausimais turi būti leista dalyvauti šiame procese kaip tokios sutarties susitariančiajai šaliai.
            Pasaulio sveikatos asamblėjos sprendimu, kuriuo nustatomi derybų procedūriniai aspektai, Sąjungai turi būti sudarytos sąlygos jos kompetencijai priklausančiais klausimais dalyvauti derybų procese, atsižvelgiant į galimą Sąjungos, kaip ekonominės integracijos regioninės organizacijos, prisijungimą prie konvencijos.
            Toks dalyvavimas turėtų būti pasiektas į sprendimo tekstą įtraukiant konkrečias nuorodas, paaiškinančias, kad bet kurio konvencijos projektui rengti ir dėl jo derėtis įsteigto tarpvyriausybinio organo posėdžiuose gali dalyvauti ekonominės integracijos regioninės organizacijos.
         
         
            2 straipsnis
            1 straipsnyje nurodytą poziciją, veikdamos kartu Sąjungos vardu, pareiškia valstybės narės, kurios yra Pasaulio sveikatos organizacijos narės.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. gegužės 20 d.
            
               
                  Tarybos vardu
               
               
                  Pirmininkas
               
               A. SANTOS SILVA